**Sotsiaalmajanduslik analüüs**

Narva karjääri KMIN-073 mäeeraldis asub Ida-Viru maakonnas Eesti põlevkivimaardla idapoolseimas osas. Karjäär asub hõreda inimasustusega piirkonnas. Lähim asustatud punkt on Sirgala küla 5 km kaugusel kirdes.

Sotsiaalmajandusliku mõju all mõeldakse mõju piirkonna demograafilisele arengule, tööhõivele ja sissetulekutele, kohalikule arengule, eluskeskkonnale ning elanike tervisele. Mõju sihtrühmadeks on mõjupiirkonna elanikud, ettevõtted ja kohalikud omavalitsused. Antud pea-tüki koostamisel on juhindutud AS Maves ja OÜ Inseneribüroo STEIGER poolt koostatud Eesti Energia Kaevandused AS kaevandamislubade KMIN-073, KMIN-046 KMIN-074 ja KMIN-087 muutmisega kaasneva keskkonnamõju hindamise aruandest (2015).

Tööhõive. Põlevkivitööstus on läbi aegade olnud oluline tööandja piirkonnas ja mõju kogu piirkonna tööturu arengule võib lugeda positiivseks, sest valdkonnas saab tööd väga tähelepanuväärne hulk kohalikke elanikke. Samal ajal võib põlevkivitööstus olla mõnes piirkonnas ainuke tähtsam tööandja ja sellega kaasneb piirkonnale suur sotsiaal-majanduslik risk. Sama kehtib ka Narva karjääri kohta.

Põlevkivi kaevandamine on tüüpiline töötleva tööstuse haru, kus kõrgharitute osakaal on suhteliselt väike: 27% kõigist sektori töötajatest on kõrgharidusega, 67% keskharidusega ja 6% põhiharidusega. Juhtide või tippspetsialistide osakaal on 21%, oskustööliste osakaal 36% ja masinaoperaatorite ning lihttööliste oma kokku 40%.

Kuna kaevanduse ja põlevkivitööstuse valdkond on spetsiifiline, töötavad inimesed seal pikka aega. Tehakse pigem ettevõttesisest karjääri ega liiguta teise valdkonda. See annab teatud sotsiaalse garantii – kui inimene valib ühes tegevusalas töötamise, võib ta seda pikka aega teha. Narva karjääri edasine tööjõuvajadus sõltub peamiselt tootmismahust ja automatiseeritusest. Energeetika alases tööjõu uuringust on selgunud, et mäetööstuses tootmismahu muutumisel 1% võrra muutub hõive 0,58%.

Seoses põlevkivienergeetika mahu vähenemisega väheneb ka kaevandamismaht ja tööhõive kaevandustes. Toodud tendents on Enefit Industry AS põlevkivikaevandustegevuses toimunud juba viimased 2 … 3 aastat.

Ettevõtlus. Põlevkivitööstuse esmane mõju ettevõtlusele seisneb põlevkiviettevõtte endi omanikutulus. Kaudne mõju kohaliku ettevõtluse arengule avaldub tarneahela kaudu, kus tööd saavad ettevõtted, kes pakuvad põlevkivi kaevandamise ja/või töötlemisega tegelevatele ettevõtetele tooteid ja teenuseid.

Teisalt loob karjäär/kaevandus alternatiivsele ettevõtlusele piiranguid. Need piirangud seisnevad kaevandamisest põhjustatud keskkonnamuutustest ja karjääri/kaevanduse suurest territoriaalsest hõivatusest ning sõltuvad paljustki kaevandamisviisist ehk kas pealmaa- või allmaakaevandamine.

Pealmaakaevandamisel ehk karjääris, nagu seda on ka Narva karjäär, on alternatiivne ettevõtlus kaevandamise ajal ja mõnevõrra ka selle lõpetamisel piiratud. Ettevõtlusvaldkondadest on kõige enam piiratud põllumajandus ja metsandus.

Põllumajandus on pealmaakaevandamise piirkonnas väga problemaatiline ka korrastamise järel, sest optimaalne väetamine ja niiskuse tagamine on väga keerukas. Seda tõestab asjaolu, et suletud karjääridest on põllumaaks korrastatud pindalaliselt alla 1%. Narva karjääri veel kaevandamata aladel põllumajandust ei toimu, sest valdavalt on tegemist liigniiske alaga. Seega põllumajandust karjääri tegevus ei piira, kuna see ei oleks seal ka looduslikes tingimustes mõistlik.

Kaevandamise tulemusena tekkiv ainulaadne tehismaastik loob uusi äri- ja tegevusvõimalusi. Kui praegu on kaevevälja põhiline korrastamissuund metsastamine, siis perspektiivis on sinna võimalik laiendada Kaitseväe Sirgala harjutusväljakut. Toimuvad Auvere Agropargi rajamiseks vajalikud uuringud.

Mõju kohalikule arengule. Keskkonnakahjude kompenseerimiseks on kasutusel keskkonnatasude süsteem. Selle järgi peab ettevõtja tasuma keskkonnakasutuse eest keskkonnatasu. Narva karjäär tasub keskkonnatasu maavaravaru kaevandamise, veevõtu, saasteainete heitmise eest välisõhku ja veekogusse, eest. Vastavalt Keskkonnatasude seadusele jaotatakse keskkonnatasudest saadav raha riigieelarve ja keskkonnakasutuse aukoha kohalike omavalitsuste (KOV) eelarvete vahel. Keskkonnatasudest laekuv raha moodustab olulise osa Narva karjääri KOV eelarvetest. Kavandatava tegevusega soovitakse jätkata põlevkivi kaevandamist kuni 2049. aastani. Seega garanteerib Narva karjääri tegevus KOV kindla sissetuleku ka järgevaks ~25 aastaks.

Mõnevõrra on põlevkivitööstuse mõju KOV eelarvele seotud ka läbi füüsilise isiku tulumaksu. See mõju on tõenäoliselt suhteliselt väikese osakaaluga, kuna enamik karjääri töötajaid ei ela antud omavalitsustes vaid lähimates Ida-Viru maakonna linnades. Täpsemad andmed selle osas puuduvad.

Mõju elukeskkonnale. Selle all vaadeldakse eeskätt mõju inimese heaolule ja tervisele ning need mõjud avalduvad läbi füüsikaliste muutuste, mida on hinnatud varasemates peatükkides. Siinsed hinnangud on näidanud, et karjääri tegevusest põhjustatud füüsikalised mõjutegurid ei kujuta ohtu inimese tervisele ega olulisel määral heaolule. See on peamiselt tingitud piirkonna hõredast asutustest ja tegevuse kaugenemisest olemasolevatest üksikutest asulatest.